b'\n_START_ARTICLE_\nBojan Kri\xc5\xbeaj\n_START_SECTION_\n\xc5\xbdivljenje\n_START_PARAGRAPH_\nBojan se je rodil v znani tr\xc5\xbei\xc5\xa1ki smu\xc4\x8darski dru\xc5\xbeini. Na smu\xc4\x8di je stopil \xc5\xbee pri treh letih. Osnovno \xc5\xa1olo je obiskoval v Kri\xc5\xbeah, srednjo \xc5\xa1olo pa v \xc5\xa1portnem oddelku na Gimnaziji \xc5\xa0entvid. _NEWLINE_Preboj proti svetovnemu vrhu je za\xc4\x8del v sezoni 1976/77, ko si je prismu\xc4\x8dal prvo to\xc4\x8dko svetovnega pokala v veleslalomu. Po takrat veljavnih pravilih je to\xc4\x8dke dobilo samo najbolj\xc5\xa1ih 10 na tekmi. V slalomu se je kmalu prebil v prvo jakostno skupino (najbolj\xc5\xa1a petnajsterica) in se \xc5\xbee v naslednji sezoni v Madonni di Campiglio prvi\xc4\x8d povzpel na zmagovalni oder. 20. januarja 1980 je v \xc5\xa1vicarskem Wengnu dosegel prvo slovensko zmago na tekmah svetovnega pokala, s \xc4\x8dimer je v Sloveniji spro\xc5\xbeil  pravo smu\xc4\x8darsko evforijo. V 80. letih 20. stoletja so po podjetjih in \xc5\xa1olah med prenosi tekem prekinjali delo in pouk, da bi bili pri\xc4\x8da Kri\xc5\xbeajevim legendarnim bojem s \xc5\xa1vedskim asom Ingemarjem Stenmarkom. V ostalih delih nekdanje Jugoslavije pa so Slovence kaj hitro za\xc4\x8deli zbadati s \xc2\xbbsmu\xc4\x8darji\xc2\xab. _NEWLINE_Na olimpijskih igrah v Lake Placidu leta 1980 je v veleslalomu za pi\xc4\x8dli dve stotinki zgre\xc5\xa1il bronasto kolajno. Uspe\xc5\xa1nej\xc5\xa1i je bil leta 1982 na svetovnem prvenstvu v Schladmingu, kjer je v slalomu osvojil srebrno kolajno. Leta 1984 je na olimpijskih igrah v Sarajevu, kjer je sve\xc4\x8dano zaprisegel, podlegel velikim pri\xc4\x8dakovanjem doma\xc4\x8de javnosti. Vendar mu je ta zaradi srebrne kolajne Jureta Franka oprostila \xc2\xbbzgolj\xc2\xab\xc2\xa09. mesto v veleslalomu. Na olimpijskih igrah v Calgaryju leta 1988 ni nastopil, ker se je tik pred njimi po\xc5\xa1kodoval. Kariero je v velikem slogu kon\xc4\x8dal na zadnji tekmi sezone 1987/88 v Saalbachu, ko si je tik pred ciljem odpel smu\xc4\x8di in pe\xc5\xa1 stopil v ciljno areno. _NEWLINE_Njegova najuspe\xc5\xa1nej\xc5\xa1a sezona je bila 1986/87, ko je z osvojitvijo slalomskega kristalnega globusa ponovil dose\xc5\xbeek Roka Petrovi\xc4\x8da iz sezone poprej. Poleg tega je bil v slalomski razvrstitvi svetovnega pokala drugi v sezonah 1979/80 in 1985/86. Tedaj si je drugo mesto delil s Stenmarkom in Paulom Frommeltom. V sezoni 1980/81 je bil tretji v slalomski razvrstitvi svetovnega pokala. V skupni razvrstitvi svetovnega pokala se je najvi\xc5\xa1je zavihtel na 4. mesto v sezoni 1979/80. Skupno je v svetovnem pokalu dosegel 8 zmag in 33 uvrstitev na zmagovalni oder, slednje do danes ni uspelo ponoviti \xc5\xa1e nobenemu slovenskemu mo\xc5\xa1kemu smu\xc4\x8darju._NEWLINE_O Bojanu Kri\xc5\xbeaju poje tudi pesem\xc2\xa0\xc2\xbbBela simfonija\xc2\xab\xc2\xa0skupine La\xc4\x8dni Franz, v vokalni izvedbi Zorana Predina.'